O‘zbekiston Respublikasi Davlat soliq qo‘mitasi huzuridagi Kadastr agentligi tomonidan bajariladigan geodeziya va kartografiya ish turlarining ro‘yxatini tasdiqlash to‘g‘risida

O‘zbekiston Respublikasining “Geodeziya va kartografiya faoliyati to‘g‘risida”gi Qonuni, O‘zbekiston Respublikasi Prezidentining 2020-yil 7-sentabrdagi PF-6061-son “Yer hisobi va davlat kadastrlarini yuritish tizimini tubdan takomillashtirish chora-tadbirlari to‘g‘risida”gi Farmoni va O‘zbekiston Respublikasi Vazirlar Mahkamasining 2021-yil 12-fevraldagi 66-son “O‘zbekiston Respublikasi Davlat soliq qo‘mitasi huzuridagi Kadastr agentligi to‘g‘risidagi hamda Kadastr agentligining Davlat kadastrlari palatasi to‘g‘risidagi nizomlarni tasdiqlash haqida”gi qaroriga muvofiq O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi qaror qiladi:
 1. O‘zbekiston Respublikasi Davlat soliq qo‘mitasi huzuridagi Kadastr agentligi tomonidan bajariladigan geodeziya va kartografiya ish turlarining ro‘yxati ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 1. O‘zbekiston Respublikasi Davlat soliq qo‘mitasi huzuridagi Kadastr agentligi tomonidan quyidagi umumdavlat ahamiyatiga molik geodeziya va kartografiyaga oid ishlar bajariladi: 
 a) Yer shaklining va tashqi gravitatsiya maydonining parametrlarini aniqlash: 
 davlat gravimetrik punktlarida og‘irlik kuchi tezlanishining absolyut (nisbiy) qiymatlarini aniqlash bo‘yicha gravimetriya ishlari; 
 geodeziya punktlarida kenglik, uzunlik va azimutni astronomik aniqlash ishlari; 
 b) grafik, raqamli, fotosurat shaklidagi va boshqa shakllardagi davlat topografik xaritalari hamda rejalarini yaratish, yangilash va nashr etish: 
 aerokosmik suratga olish asboblari yordamida uchish apparatlaridan joyning fotosurat tasvirini olish bo‘yicha aerosuratga olish ishlari; 
 1:10 000, 1:25 000 masshtablarda topografik tasvirga olish jarayonlari; 
 1:10 000, 1:25 000, 1:50 000, 1:100 000, 1:200 000, 1:500 000, 1:1 000 000 masshtablarda davlat topografik xaritalarini qonunchilik hujjatlarida belgilangan davriylik bilan yangilash ishlari; 
 turli masshtablardagi davlat raqamli topografik xaritalari va rejalarini ishlab chiqish ishlari; 
 turli masshtablardagi davlat raqamli topografik xaritalari va rejalarini qonunchilik hujjatlarida belgilangan davriylik bilan yangilash ishlari; 
 turli masshtablardagi davlat topografik xaritalarini kompyuter texnologiyalaridan foydalangan holda nashrga tayyorlash ishlari; 
 turli masshtablardagi davlat topografik xaritalarining majburiy tirajini poligrafik yoki boshqa ko‘paytirish vositalaridan foydalangan holda nashr etish; 
 v) Davlat geodeziya, nivelir, gravimetriya tarmoqlarini, geodezik zichlashtirish tarmoqlarini yaratish, rivojlantirish va ishlash holatida saqlab turish: 
 referens geodeziya punktlaridan, yuqori aniqlikdagi (0-sinf, 1-sinf) geodeziya punktlaridan tashkil topgan davlat yo‘ldosh geodeziyasi tarmog‘ini tashkil qilish; 
 davlat rejali geodeziya tarmog‘ini 3 va 4-sinflar, 1 va 2-razryadlar yo‘ldosh geodeziyasi tarmoqlaridan, 4-sinf, 1 va 2-razryadlar poligonometriya tarmog‘idan tashkil topgan geodeziya zichlash tarmoqlarini tuzish orqali rivojlantirish; 
 rejali va balandlik davlat geodeziya tarmog‘ining va zichlash tarmoqlarining punktlarini tadqiq etish va tiklash; 
 doimiy faoliyat ko‘rsatadigan sun’iy yo‘ldosh orqali kuzatish stansiyalari tarmog‘ini tashkil qilish, stansiyalarda yo‘ldosh signallarini qabul qilish, ularga ishlov berish va mobil stansiyalarining qabul qiluvchi qurilmalariga tarqatish ishlari; 
 sun’iy yo‘ldosh navigatsiya tizimlarining ishlashini ta’minlash uchun geodeziya va kartografiyaga doir materiallarni (ma’lumotlarni) yaratish; 
 davlat fundamental gravimetrik tarmog‘idan va 1-sinf davlat gravimetrik tarmog‘idan iborat davlat gravimetrik tarmog‘ini yaratish; 
 gravimetrik zichlashtirish tarmoqlarini qurish yo‘li bilan davlat gravimetrik tarmog‘ini rivojlantirish; 
 davlat gravimetrik tarmog‘i punktlarini tadqiq etish va tiklash; 
 1 va 2-sinf davlat nivelir tarmog‘i hamda 3 va 4-sinf balandlik zichlashtirish tarmoqlari punktlarining balandliklarini aniqlash bo‘yicha nivelirlash ishlari, shu jumladan avval o‘tkazilgan nivelirlash ishlarini tartibga soluvchi hujjatlarda belgilangan davriyliklar bilan 1 va 2-sinf takroriy nivelirlash ishlari; 
 g) Yerning kartografik monitoringini, uni masofadan turib zondlashni va geodinamika tadqiqotlarini amalga oshirish: 
 obyektlarning fazoviy ma’lumotlarini yer usti, havo yoki aerokosmik joylashuvdagi suratga olish asboblari yordamida maxsus jihozlangan stansiyalarga qabul qilish, ma’lumotlarni kartografik maqsadlarda ishlash, saqlash va qo‘llash ishlari; 
 geodinamik va texnogen poligonlar punktlarida yuqori aniqlikdagi (1-sinf) yo‘ldosh o‘lchovlarini bajarish, o‘lchovlar natijalari bo‘yicha Yer qobig‘ining hozirgi gorizontal va vertikal harakatlarini tadqiq etish ishlari; 
 d) O‘zbekiston Respublikasining davlat kartografiya-geodeziya fondini shakllantirish va yuritish: 
 O‘zbekiston Respublikasining kartografiya-geodeziya fondi tomonidan geodeziya va kartografiya faoliyatini amalga oshirishda olingan geodeziya va kartografiyaga doir materiallarni (ma’lumotlarni) hisobga olish, saqlash hamda foydalanish uchun taqdim etish ishlari; 
 kartografiya-geodeziya davlat kadastrini yuritish; 
 e) Milliy geografik axborot tizimini, umumdavlat ahamiyatiga molik boshqa geografik axborot tizimlarini yaratish va yuritish: 
 Fazoviy ma’lumotlarning milliy infratuzilmasini yaratish, rivojlantirish va uning faoliyat ko‘rsatishini ta’minlash; 
 tarmoqlararo, mintaqaviy geografik axborot tizimlarini tashkil etish va yuritish; 
 j) umumgeografik, siyosiy-ma’muriy, ilmiy-ma’lumotga oid va boshqa tematik xaritalar hamda tarmoqlararo ahamiyatga molik atlaslar, kartografik o‘quv qo‘llanmalarini yaratish va nashr etish: 
 tarmoqlararo ahamiyatga molik turli tematik xaritalar va atlaslarni, o‘quv kartografiya qo‘llanmalarini yaratishda tahrirlash-tayyorlash ishlari; 
 tarmoqlararo ahamiyatga molik turli tematik va o‘quv xaritalarining asl nusxalarini kompyuter texnologiyalaridan foydalangan holda tuzish va rasmiylashtirish ishlari; 
 davlat, mintaqaviy va tarmoqlararo ahamiyatga molik turli tematik atlaslarni, o‘quv atlaslarini kompyuter texnologiyalaridan foydalangan holda tuzish va rasmiylashtirish ishlari; 
 tarmoqlararo ahamiyatga molik turli tematik xaritalar va atlaslarning, o‘quv xaritalarining nashr etilgan asl nusxalarini kompyuter texnologiyalaridan foydalangan holda tayyorlash ishlari; 
 z) O‘zbekiston Respublikasining davlat chegarasini (keyingi o‘rinlarda Davlat chegarasi deb yuritiladi) dyelimitatsiya, demarkatsiya (redemarkatsiya) qilish va uning o‘tish chizig‘ini tekshirish bo‘yicha ishlarni zarur geodeziya, kartografiya hamda gidrografiyaga doir ishlar, materiallar (ma’lumotlar) bilan ta’minlash: 
 Davlat chegarasiga tutash mintaqa uchun qonunchilik hujjatlariga muvofiq tuzilgan Hukumat delegatsiyasi tomonidan belgilanadigan masshtablarda dyelimitatsiya, demarkatsiya (redemarkatsiya) xaritalar yaratish bo‘yicha topografiya-geodeziya ishlari; 
 Davlat chegarasiga tutash mintaqaga topografik xaritalar (fotoplanlar, fotosxemalar) tuzish uchun aerosuratga olish ishlari (Hukumat delegatsiyasining topshirig‘i bo‘yicha); 
 Davlat chegarasi mintaqasida geodeziya tarmoq punktlarini tekshirish, ularning saqlanishini va bo‘lg‘usi topografiya-geodeziya ishlarini o‘tkazish uchun ulardan foydalanish imkoniyatini tekshirish ishlari; 
 daryolarda (ko‘llarda, suv omborlarida) ularning Davlat chegarasi chizig‘ining o‘tishini belgilovchi o‘rtasini (stvorini) suv sirti bo‘ylab aniqlash va belgilar bilan mahkamlash bo‘yicha gidrografiya ishlari; 
 Davlatlararo komissiya tomonidan belgilangan konstruksiyadagi chegara belgilarini tayyorlash va chegara belgilari bilan Davlat chegarasi chizig‘ini mustahkamlash ishlari; 
 chegara belgilarining koordinatalarini Hukumat delegatsiyasi tomonidan belgilangan aniqlikda yo‘ldoshli o‘lchovlar uslubi bilan belgilash ishlari; 
 chegara belgilarining koordinatalari katalogini tuzish; 
 chegara belgilari protokollarini Hukumat delegatsiyasi tomonidan belgilangan namunada tuzish ishlari; 
 ma’lumotlarni to‘plash va Davlat chegarasi mintaqasida joylashgan geografik obyektlarning nomlari ro‘yxatini tuzish; 
 Davlat chegarasi chizig‘ini ta’riflash bayonnomasini tegishli namunadagi hujjatni to‘ldirib, Hukumat delegatsiyasi tomonidan belgilanadigan masshtablar topografik xaritalari varaqlarida Davlat chegarasining o‘tish chizig‘ini hamda chegara belgilari o‘rnashgan joylarni tasvirlab grafik ilovani yaratgan holda tuzish ishlari; 
 i) geodeziya va kartografiyaga oid ishlarni bajarishda o‘lchovlar birligini va metrologiya nazoratini ta’minlash: 
 geodeziya va kartografiyaga oid ishlarni bajarishda o‘lchovlar birligi hamda talab qilinadigan aniqlikka erishish maqsadida ilmiy-texnik va tashkiliy asoslarni, texnik vositalarni, qoidalar hamda normalarni belgilash va qo‘llash ishlari; 
 etalon bazisni — geodeziya va kartografiyaga oid ishlarning bajarilishini metrologik ta’minlash uchun uzunlik etalonini yaratish hamda ish holatida saqlash; 
 k) geografik obyektlarning nomlarini belgilash, me’yorlashtirish, davlat ro‘yxatidan o‘tkazish, ulardan foydalanish va ularni saqlash, shuningdek Geografik obyektlar nomlarining davlat reyestrini yuritish: 
 geografik obyekt nomi, shuningdek uni berish yoki qayta nomlash jarayonining hamda ularni qo‘llash darajasining va keyinchalik me’yorlashtirish zaruriyatining O‘zbekiston Respublikasining geografik obyektlarning nomlari to‘g‘risidagi qonunchilik hujjatlari talablariga muvofiqligini tekshirish ishlari; 
 geografik obyektlarning nomlarini me’yorlashtirish ishlari; 
 geografik obyektlarning nomlarini ro‘yxatdan o‘tkazish va hisobga olish shaklini tuzish ishlari; 
 geografik obyektlarning nomlari to‘g‘risidagi ma’lumotlarni Geografik obyektlar nomlarining davlat reyestri ma’lumotlar bazasiga kiritish ishlari; 
 geografik obyektlarga nom berish va ularni qayta nomlash to‘g‘risidagi takliflarni davlat ekspertizasidan o‘tkazish ishlari; 
 geografik obyektlarning me’yorlashtirilgan nomlarini davlat ro‘yxatidan o‘tkazish ishlari; 
 geografik obyektlarning nomlarini hisobga olish ishlari; 
 Geografik obyektlar nomlarining davlat reyestri ma’lumotlarini qonunchilik hujjatlariga muvofiq foydalanuvchilarga taqdim etish; 
 l) ilmiy-tadqiqot, tajriba-konstruktorlik va tajriba-texnologik ishlarni olib borish; 
 m) geodeziya va kartografiya faoliyatini texnik jihatdan tartibga solish sohasidagi normativ hujjatlarni ishlab chiqish.
 2. O‘zbekiston Respublikasi Davlat soliq qo‘mitasi huzuridagi Kadastr agentligi tomonidan “Geodeziya va kartografiya faoliyati to‘g‘risida”gi Qonunga muvofiq maxsus ahamiyatga molik geodeziya va kartografiya ishlari bajarilishi mumkin.
 3. Umumdavlat ahamiyatiga molik geodeziya va kartografiyaga oid ishlarni geodeziya va kartografiya faoliyatini amalga oshirish huquqiga doir litsenziya yoki xabardor qilish tartibi orqali geodeziya va kartografiya faoliyatini amalga oshirish bo‘yicha tasdiqnomaga ega bo‘lgan yuridik shaxslar tomonidan ham bajarilishi mumkin.
 4. Mazkur Ro‘yxat O‘zbekiston Respublikasi Moliya vazirligi bilan kelishilgan.